Kuivien elintarvikkeiden säilyvyys dispersiopäällystetyissä kartonkipakkauksissa sekä säilyvyyden ennustamiseen tarvittavien parametrien tunnistaminen
Kartonkipakkausten dispersiopäällystyksellä voidaan vähentää muovia elintarvikepakkauksissa. Dispersiopäällystettyjen kartonkipakkausten vaikutusta elintarvikkeiden säilyvyyteen on tärkeää tutkia materiaalikehityksen sekä materiaalien käyttöönoton helpottamiseksi. Kuivien elintarvikkeiden pitkä hyllyikä vaatii myös pitkän testausajan, mikä tarkoittaa pidempää selvitysaikaa uusien materiaalien soveltuvuuden testaamiseksi. Tämän tutkimuksen tavoitteena oli vertailla kuivien mallielintarvikkeiden säilyvyyttä dispersio- ja ekstruusiopäällystetyissä kartonkipakkauksissa, kartoittaa, mitkä menetelmät soveltuvat pakkausmateriaalien hyllyikävaikutusten arviointiin ja tunnistaa säilyvyyden mallintamiseen vaadittavia parametrejä. Hypoteesina oli, että mallielintarvikkeiden säilyvyys on parempi polyeteenillä päällystetyssä pakkauksessa ja paras polyeteenipussillisessa pakkauksessa. Kahta erilaista kuivaa mallielintarviketta, kauramuroja ja puolukkajauhetta, säilytettiin tutkituissa pakkauksissa 50, 75 tai 85 % RH:ssa 1,5 ja 3,5 kk ajan. Kauramurorasioiden sisäistä suhteellista kosteutta mitattiin säilytyksen ajan 50 ja 85 % RH:ssa. Säilytysjaksojen jälkeen elintarvikkeiden veden aktiivisuudet mitattiin. Muroista tehtiin lisäksi rapeusmittaukset ja puolukkajauheelle paakkuuntumistestit. Mallielintarvikkeille tehtiin lisäksi sorptiotestit ja GAB- sekä BET-mallien soveltuvuutta arvioitiin. Lisäksi määritettiin pakkausmateriaalien WVTR. Tutkimuksen tulosten perusteella erot PE- ja dispersiokartonkien välillä olivat pienet verrattuna eroihin niiden ja kontrollipakkauksen välillä. Vaikutusta oli lähinnä säilytysolosuhteilla. Pakkausten sisäiset RH:t nousivat yllättävän nopeasti, mutta tuloksia ei voitu pitää tieteellisesti luotettavina. Rakenneanalysaattori + AED -yhdistelmää pidettiin toimivana murojen hyllyiän kuvaamiseen, mutta paakkuuntumistestit vaatisivat vielä kehitystä luotettavuuden parantamiseksi. BET-sorptiomallia pidettiin monipuolisempana sorptiomallina matemaattisen hyllyikämallin kannalta. BET-malli yhdistettynä kriittiseen veden aktiivisuuteen ja pakkausmateriaalin vesihöyryn läpäisynopeus eivät kuitenkaan riittäneet hyllyiän arviointiin. Lisätutkimusta tarvittaisiin hyllyikämallin puuttuvien osien määrittämiseksi. Lisäksi olisi hyvä tutkia pakkauksen sisäistä RH:ta useammilla rinnakkaisnäytteillä tulosten varmistamiseksi.
pakkausmateriaalit, pakkaukset, säilyvyys, elintarvikkeet, muovi, pakkaaminen, mittaus, pakkausteollisuus, varastointi, muovitus, kartonki, puolukkajauhe, kauramuro, hyllyikämalli, sorptiomalli, veden aktiivisuus
Networked Digital Library of Theses and Dissertations